Pressemeddelelse
15. september 2008

4 Gravide
teenagere korsfæstes i Malmø

De 4 teenagere
der korsfæstes på 4
meter høje kors er fremstillet i kobber af
billedhuggeren Jens Galschiøt. De skal indgå i et korstog på
European Social Forum 2008 (ESF) i Malmø fra den 16. til 21. september,
hvor op til 20.000 græsrødder vil mødes for at diskutere
hvordan de kan påvirke verdens gang.

De mange skulpturer er ved at blive
klargjort (korsfæstet og monteret på trækvogne) på
Galschiøts værksted i Odense, Danmark. De skal sammen med 12.000
plakater køres til Sverige for at sætte fokus på USA's og
den katolske kirkes korstog imod prævention og seksualoplysning.

Kunsthappeningens titel er I Guds Navn
og er en kunstnerisk kommentar til de ekstreme bibel-fundamentalister
som – med Bush og Paven i spidsen – prædiker seksuel
afholdenhed indtil ægteskabet som eneste
metode til at undgå HIV-smitte og uønsket graviditet.

De
vil bombe seksualoplysningen tilbage
og forbyde brugen om prævention – som de mener, opfordrer til
seksuel løssluppenhed. Samtidig påstår den katolske kirke,
at prævention er forbudt ifølge Bibelens lære, hvormed de
gør sig til talsmænd for den absurde påstand at kun
’ubeskyttet sex’ er tilladt. Det kan få katastrofale
konsekvenser for spredningen af AIDS og kønssygdomme og dermed skabe
yderligere lidelse, fortæller Galschiøt og fortsætter: Skulpturen er ikke et indlæg i
debatten om abort eller stamceller, men skal ses som et kunstnerisk forsvar for
retten til prævention og fordomsfri seksualoplysning.

Skulpturen
er ikke en generel kritik af kristendommen. Tværtimod beundrer jeg de kristne, som tager Evangeliets
budskab om næstekærlighed alvorligt – og handler i
overensstemmelse dermed. Men progressive kristne bør tage aktivt afstand
fra, at ’deres’ Gud
tages til indtægt for en reaktionær præventionspolitik - hvis
de vil bevare deres anstændighed.

Også
kvindebevægelsen har god grund til at holde et vågent øje med hvad der sker i denne nye globale
bevægelse for puritanisme og seksualforskrækkelse, der vil rulle
kvindekampen tilbage til Victoria-tiden, hvis de får mulighed for det, slutter
kunstneren.

De
gravide teenagere er ret berejste. Én
har været opstillet foran domkirken i København. - To har deltaget
i kæmpe demonstrationer i Nairobis gader, for til sidst at blive
korsfæstet på et stadion foran 60.000 aktivister. - En anden har i
et år deltaget i de nicaraguanske kvinders kamp for ophævelse af
forbuddet mod terapeutisk abort der hvert år koster 200 kvinder livet.
Alle steder hvor de har været opstillet, har de skabt stor debat og det
er kunstnerens plan at de skal videre til både USA, Polen,
Europa-parlamentet og Vatikanet.

Den gravide teenager på korset symboliserer
uskylden. Barnet, som er kommet galt
af sted p.g.a. uvidenhed, impulsivitet eller måske
voldtægt og som straffes ubarmhjertigt med en uønsket graviditet.
Skulpturen symboliserer solidaritet med de HIV-smittede, som ofte
oplever social udstødelse og stigmatisering (hullerne i Jesus’
hænder og fødder).

Yderligere information:

Info, video, skulpturfoto og
dokumentation: www.aidoh.dk/InTheNameOfGod

Kontakt til de danske aktivister i
Malmø: Pia +45 2762 1991,
Mikkel +45 2984 8242

European Social Forum 2008: www.esf2008.org

Kunstner: Jens
Galschiøt, Banevænget 22, DK-5270 Odense N

Tlf. +45 6618 4058, mobil +45
4044 7058, e-mail: [email-masked]

Fotos: www.polfoto.dk